b'\n_START_ARTICLE_\nSagrada Familia\n_START_SECTION_\nPovijest\n_START_PARAGRAPH_\nGodine 1866. trgovac knjigama Bocabella zasnovao je vjersko dru\xc5\xa1tvo posve\xc4\x87eno Svetom Josipu koje je 1881. godine kupilo zemlji\xc5\xa1te za baziliku u vanjskoj \xc4\x8detvrti Barcelone, Barrio del Poblet. Gradnja bazilike je izvorno povjerena arhitektima Martorellu i Francescu de Paula Villaru, ali su oni nakon izgradnje kripte pozvali mladog i perspektivnog arhitekta Gaud\xc3\xadja (koji je tada imao 31 godinu). Kada je trgovac Bocabella preminuo, njegov projekt je preuzeo biskup Barcelone koji je Gaud\xc3\xadja stavio na \xc4\x8delo izgradnje. U to vrijeme, Gaud\xc3\xad je ve\xc4\x87 bio izgradio svod kripte i radikalno promijenio Villarov izvorni plan. _NEWLINE_Gaud\xc3\xad je svim srcem radio na ovom kolosalnom kompleksu. Godine 1914., kada je imao 62 godine, odlu\xc4\x8dio je i \xc5\xbeivjeti u jednoj ku\xc4\x87ici u dvori\xc5\xa1tu bazilike._NEWLINE_Nakon njegove smrti, radove su nastavili njegovi suradnici, prije svega Sugra\xc3\xb1es, Quintana i Matamala, prema njegovim planovima. Radovi su prekinuti 1935. godine zbog \xc5\xa0panjolskog gra\xc4\x91anskog rata tijekom kojega je izgorio dio bazilike s izvornim Gaud\xc3\xadjevim modelima i planovima._NEWLINE_Radovi su ponovno pokrenuti 1970-ih nakon pada Francova re\xc5\xbeima i gradnja, premda vrlo polako, traje i dan danas. Kada bude zavr\xc5\xa1ena, bazilika \xc4\x87e biti visoka oko 45 i duga 110 metara. Bit \xc4\x87e to jedna od najve\xc4\x87ih i sigurno najljep\xc5\xa1ih bazilika kr\xc5\xa1\xc4\x87anskog svijeta.\n_START_SECTION_\nOdlike\n_START_PARAGRAPH_\n\xc5\xa0teta je \xc5\xa1to Gaud\xc3\xadjeva neo-goti\xc4\x8dka ideja nije nikada dovr\xc5\xa1ena, ali njegovi modeli se danas \xc4\x8duvaju u kripti bazilike. Ona se trebala sastojati od tradicionalnog plana upisanog latinskog kri\xc5\xbea s pet brodova i transeptom s tri broda. Glavni brod je osvijetljen \xc5\xa1irokim prozorima i trebao je imati pravu \xc5\xa1umu stupova od kojih je svaki trebao biti posve\xc4\x87en drugom svecu, apostolu ili biskupu. Na sjeci\xc5\xa1tu brodova se trebao uzdizati golemi toranj, simbol Krista, okru\xc5\xbeen s \xc4\x8detiri manja tornja (simboli evan\xc4\x91elista). Svaka od tri fasade je trebala imati \xc4\x8detiri tornja sa zvonima \xc5\xa1to bi simboliziralo 12 apostola._NEWLINE_Ova monumentalna vizija, s naglaskom na visini, trebala je simbolizirati jedinstvo neba i zemlje. Gaud\xc3\xad je zamislio baziliku kao golemo alegorijsko djelo koje \xc4\x87e se sastojati od tri monumentalne i simboli\xc4\x8dne fasade. Zapadna, ulazna, fasada je posve\xc4\x87ena Kristovom ro\xc4\x91enju, isto\xc4\x8dna njegovom \xc5\xbeivotu i muci, a ju\xc5\xbena \xe2\x80\x93 uskrsnu\xc4\x87u. _NEWLINE_To su dodatno trebale isticati jake boje, \xc5\xa1to se mo\xc5\xbee vidjeti na modelu koji je Gaud\xc3\xad predstavio na izlo\xc5\xbebi u Parizu 1910. godine. Fasada Nade je trebala biti zelena simboliziraju\xc4\x87i dolinu Nila,  \xc4\x8cestitosti plave kao Betlehemska no\xc4\x87, a portal Vjere siensko-crvene kao pijesak Palestine. Interijer je tako\xc4\x91er trebao biti jarko obojen; desni brod u bijeloj i zlatnoj boji (simboli radosti), a desni brod ljubi\xc4\x8dasto i crno simboliziraju\xc4\x87i tugu.\n_START_SECTION_\nSkulpture\n_START_PARAGRAPH_\nGaud\xc3\xad je uspio zavr\xc5\xa1iti samo ulaznu, zapadnu, fasadu koja je tako detaljno ura\xc4\x91ena da se mo\xc5\xbee smatrati samostalnom gra\xc4\x91evinom. Njezina tri portala, koja predstavljaju Nadu, Vjeru i \xc4\x8cestitost, prekrivena su skulpturama u stilu Art nouveaua, koje se dinami\xc4\x8dno uvijaju i \xc5\xa1ire te potpuno skrivaju njihovu konstrukciju. Portal Nade predstavlja Bogorodi\xc4\x8dino vjen\xc4\x8danje, Bijeg u Egipat i Pokolj nevine dje\xc4\x8dice. Stup u obliku palme na svojim le\xc4\x91ima nosi nilska kornja\xc4\x8da, simbol ustrajnosti. Sredi\xc5\xa1nji portal \xc4\x8cestitosti je podijeljen na dva dijela: rodno stablo od Abrahama do Josipa i Betlehemska \xc5\xa1pilja. Na dnu je \xc4\x8dempres okrunjen kri\xc5\xbeem i pelikanom, simbolom \xc5\xbertve. Desni portal je posve\xc4\x87en svetom Josipu i prikazuje njegovu radionicu i Prikazivanje u hramu._NEWLINE_Gaud\xc3\xad je obi\xc4\x8davao tra\xc5\xbeiti modele za svoje skulpture s ulice i fotografirati ih pored nekoliko zrcala kako bi imao vi\xc5\xa1e kutova njihova lica. Potom bi napravio gipsane kalupe za figure koje su kasnije na licu mjesta odljevene u visokokvalitetnom betonu.\n_START_SECTION_\nMuzej Svete obitelji\n_START_PARAGRAPH_\nMuzej Svete obitelji je dio kompleksa bazilike koji uklju\xc4\x8duje zidne skulpture, primjere i fotografije u nekoliko prostorija. Zanimljiv dokumentarni pregled u kronolo\xc5\xa1kom redu pokazuje razne etape izgradnje i budu\xc4\x87i izgled ovog Gaud\xc3\xadjevog ambicioznog djela.'